Period: Old Babylonian
Genre: Royal Inscription
Transliteration:
<SURFACE>
{d}na-na-a
nin hi-li še-er-ka-an di
nam-sag₉-ga-ni gal diri
dumu zi-le an gal-la
nin-a-ne-ne-er
ku-du-ur-ma-bu-uk
ad-da e-mu-ut-ba-la
dumu si-im-ti-ši-il-ha-ak
u₃ ri-im{d}sin dumu-ni
nun ni₂-tuku nibru{ki}
u₂-a uri₅{ki}ma
lugal larsa{ki}ma
lugal ki-en-gi ki-uri-ke₄
e₂-ša₃-hul₂-la
ki-tuš ki aŋ₂-ŋa₂-ni
nam-til₃-la-ne-ne-še₃
mu-na-du₃-uš
sag-bi mu-ni-in-il₂-iš
hur-sag-gin₇ bi₂-in-mu₂-uš
ur₅-še₃-am₃
{d}na-na-a
nin {d}lamma-ke₄
u₃-mu-ne-hul₂
nam-lugal ša₃ hul₂-la
bala nam-sag₉-ga
{d}lamma šu-a gi₄-gi₄
ki an {d}inanna-ta
al hu-mu-un-ne-de₃-eb₂-be₂

Cuneiform:
<SURFACE>
𒀭𒈾𒈾𒀀
𒎏𒄭𒇷𒊺𒅕𒅗𒀭𒁲
𒉆𒊷𒂵𒉌𒃲𒋛𒀀
𒌉𒍣𒇷𒀭𒃲𒆷
𒎏𒀀𒉈𒉈𒅕
𒆪𒁺𒌨𒈠𒁍𒊌
𒀜𒁕𒂊𒈬𒌓𒁀𒆷
𒌉𒋛𒅎𒋾𒅆𒅋𒄩𒀝
𒅇𒊑𒅎𒀭𒌍𒌉𒉌
𒉣𒉎𒌇𒂗𒆤𒆠
𒌑𒀀𒋀𒀊𒆠𒈠
𒈗𒌓𒀕𒆠𒈠
𒈗𒆠𒂗𒄀𒆠𒌵𒆤
𒂍𒊮𒄾𒆷
𒆠𒆪𒆠𒉘𒂷𒉌
𒉆𒋾𒆷𒉈𒉈𒂠
𒈬𒈾𒆕𒍑
𒊕𒁉𒈬𒉌𒅔𒅍𒅖
𒄯𒊕𒁶𒉈𒅔𒊬𒍑
𒄯𒂠𒀀𒀭
𒀭𒈾𒈾𒀀
𒎏𒀭𒆗𒆤
𒅇𒈬𒉈𒄾
𒉆𒈗𒊮𒄾𒆷
𒁄𒉆𒊷𒂵
𒀭𒆗𒋗𒀀𒄄𒄄
𒆠𒀭𒀭𒈹𒋫
𒀠𒄷𒈬𒌧𒉈𒉈𒌈𒁉